**נספח ט'1 - תדריך להכנת קורות חיים- עברית**

**א. כללי**

1. הדף הראשון יכיל **כותרת מובלטת** ובה שמו של המועמד**.**כן יופיעו המלים "קורות חיים" ותאריך העדכון של המסמך.

 2. בכל סעיף נא למלא את הפרטים בסדר כרונולוגי, מן המוקדם למאוחר.

3. ככלל, ייכללו בתיק קורות החיים (וכן רשימת הפרסומים והביוגרפיה המדעית) בשפה האנגלית בלבד.

4. כל הכותרות בקורות החיים שלהלן תובאנה גם אם אין תוכן באחד הסעיפים.

5. החומר האישי על מועמד להעלאה או מינוי יכלול בנוסף לקורות החיים גם את רשימת הפרסומים, והביוגרפיה המדעית כמפורט בנספח נפרד.

**ב. פירוט סעיפי קורות החיים**

1. פרטים אישיים: תאריך לידה, ארץ לידה, שנת עליה, מס' תעודת זהות, אזרחות\*, מצב משפחתי\*, מספר ילדים\* ותאריכי הלידה שלהם\*, שירות בצה"ל (או שירות לאומי/ציבורי)\*, כתובת קבועה, טלפון בביתובעבודה, פקס, דואר אלקטרוני.

\* לבחירה

2. השכלה גבוהה: תאריך, שם המוסד, תחומי הלימוד, תואר (בוגר, מוסמך, דוקטור, פוסט-דוקטור),  מנחה (בדוקטורט ומארח בפוסט-דוקטורט). בדיון למינוי ראשון באוניברסיטה יש להוסיף אילו פרסומים נבעו מעבודות המוסמך, הדוקטור והפוסט-דוקטור.

לדוגמא:

השתלמות פוסט-דוקטורלית באוניברסיטת שיקגו, המחלקה לכלכלה,  אצל פרופ' Lawson, #7,11 . [הסבר: 7 ו - 11 הם מספרי הפרסומים שנבעו מעבודה זו על פי מקומם ברשימת הפרסומים שלהלן].

3. מינויים באוניברסיטה העברית: תאריך (אקדמי, ולא לצורכי שכר), דרגה, פקולטה/ביה"ס, תחום.

4. תפקידים אחרים באוניברסיטה העברית (בחמש השנים האחרונות, או מאז ההעלאה האחרונה – לפי המאוחר יותר): יש לפרט את כל התפקידים שהמורה כיהן בהם, כמו: ראשות חוג, ראשות/חברות בוועדה מרכזית, וכדומה.

5. שירות במוסדות אחרים להשכלה גבוהה ובמוסדות מחקר: (תאריך, שם המוסד, דרגה, תפקיד).

6. פעילויות אחרות: חברות במערכת כתב-עת, ארגון כנסים, פרסים, פעילויות ותפקידים ציבוריים אחרים בתחום המקצועי וכד', כולל ציון מועדים ומקומות.

7. מענקי מחקר: מקור מממן, תקופה, סכום כללי וסכום ההקצבה למועמד/ת, שותפים, נושא, ציון המאמרים שהניב  המחקר הנדון על פי המיספור ברשימת הפרסומים של המועמד.

לדוגמא:

1998– 2000    הקרן הדו-לאומית למחקר ולפיתוח (BSF), "כותרת המחקר", דנה חן ודן נוי, 30,000/100,000 $ (כלומר חלקו של המועמד הוא 30,000 מתוך ההקצבה הכללית של     100,000 $),   #47,51 (כלומר המחקר הניב את הפרסומים 47 ו- 51 ברשימת הפרסומים של המועמד).

8. תפקידי הוראה באוניברסיטה העברית:

 א) שמות תלמידי מוסמך ודוקטור – בשתי רשימות נפרדות- (בחמש השנים האחרונות או מאז ההעלאה האחרונה – לפי המאוחר יותר) שם התלמיד, שנת התחלה וסיום, מדריך שותף, האם סיים בהצטיינות או בהצטיינות יתירה (במוסמך) או בציון מעולה (בדוקטורט), ציון מאמרים שנבעו מעבודת התלמיד. במדעים בהם   נהוג פרסום משותף עם המדריך יצוטט הפרסום, על פי המיספור ברשימת הפרסומים. במדעים בהם נהוג שהמודרך מפרסם באופן עצמאי, יובאו הציטוטים בסמוך לשם המודרך/ת.

לדוגמא:

**תלמידי מוסמך**

1999 – 2000  אסנת לבנון, בהדרכה משותפת עם פרופ' אברהם לוי, סיימה בהצטיינות יתירה, # 33.

**תלמידי ד"ר**

   1997 - 2002  אבנר חרמון,  סיים בהצטיינות, "תולדות הכוזרים"  (2002) 372 עמ', הוצאת

   מאגנס, ירושלים.

ב) רשימת הפוסט-דוקטורנטים והאורחים לחצי שנה ויותר: שם המשתלם/האורח, שנת התחלה וסיום, מנחה-שותף, (במדעים הניסויים: האם העבודה נעשתה במעבדה של המנחה או במעבדה אחרת). במדעים בהם נהוג פרסום משותף יצוינו מאמרים שנבעו מן העבודה על פי המיספור ברשימת הפרסומים. במדעים בהם מפרסם המודרך בעצמו - על פי המודגם לגבי תלמידי מוסמך ודוקטור לעיל.

ג) נושאי הקורסים שהמורה לימד (בחמש השנים האחרונות או מאז ההעלאה האחרונה – לפי המאוחר יותר) ולאיזה תואר (בוגר, מוסמך וכד').

(פרטים מלאים יותר על כל אחד מן הקורסים, יופיעו ברשימה נפרדת  –  בעברית  – פרטים אצל עוזרי כוח אדם אקדמי במשרד הדיקן).